Varla hefur farið fram hjá mörgum að framundan er fárviðri sem mun ganga yfir landið í dag og á morgun . Veðurstofan hefur í fyrsta sinn gefið út rauða viðvörun frá því að litakóðakerfið var tekið upp árið 2017 , en alls staðar annars staðar hefur verið gefin út appelsínugul viðvörun . Þá mun veðrið hafa gríðarleg áhrif á samfélagið allt en skólahald , atvinnulíf og samgöngur munu riðlast víða um land . Reykjavíkurborg hefur beðið foreldra og forráðamenn barna að sækja börn sína strax að skóladegi loknum í dag svo að allir , börn , foreldrar og starfsfólk skóla og leikskóla , geti verið komnir til síns heima áður en ofsaveður skellur á , um 15:00 , eins og spár Veðurstofu Íslands gera ráð fyrir . Auglýsing Þá verður allt frístunda - og félagsmiðstöðvastarf fellt niður , auk þess sem sundlaugar , útibú Borgarbókasafnsins og söfn á vegum borgarinnar verða lokuð eftir klukkan 14:00 . Varðskipið Þór til taks í Ísafjarðardjúpi Í fréttatilkynningu frá Landhelgisgæslunni kemur fram að varðskipið Þór sé til taks í Ísafjarðardjúpi ef á þurfi að halda en skipið hefur sinnt eftirliti á hafsvæðinu umhverfis landið undanfarna daga . Þá séu þyrlur Landhelgisgæslunnar sömuleiðis til taks í Reykjavík . „ Eins og gefur að skilja er lítil skipaumferð á Vestfjörðum . Fjögur skip eru undir Grænuhlíð og eitt tankskip er á leið fyrir Hornbjarg og fer suður með Vestfjörðum . Engin skipaumferð er á miðunum norður af landinu en stjórnstöð Landhelgisgæslunnar fylgist vel með skipaumferð umhverfis landið allt , “ segir í tilkynningunni . Landhelgisgæslan lét fylgja með myndbönd sem tekin voru af áhöfn varðskipsins Þórs þegar skipið var út af Dýrafirði snemma í morgun . Eins og sjá má var þá farið að hvessa hressilega á Vestfjarðamiðum og gekk sjórinn yfir varðskipið . „ Förum varlega og hugsum til þeirra sem standa vaktina með okkur “ Katrín Jakobsdóttir forsætisráðherra hvetur í stöðuuppfærslu á Facebook alla til að fara varlega í dag og á morgun og vera ekki á ferðinni að óþörfu . „ Viðbragðsaðilar eru tilbúnir , Landsbjörg og björgunarsveitir um land allt , lögreglan og almannavarnadeild Ríkislögreglustjóra , starfsfólk sveitarfélaga , sjúkraflutningamenn og slökkvilið , Landhelgisgæslan og hafnarverðir , Vegagerðin , Veðurstofan og snjóeftirlitsmenn , ferðaþjónustufyrirtækin sem miðla upplýsingum í samstarfi við Safe travel , Samhæfingarmiðstöðin í Skógarhlíð sem mun tryggja að við séum öll á sömu blaðsíðu , Rauði krossinn og fjölmiðlar sem miðla upplýsingum til okkar allra . Og svo eru auðvitað margir fleiri sem þurfa að sinna sínum störfum þrátt fyrir veður og vinda . Þannig að förum varlega og hugsum til allra þeirra sem standa vaktina með okkur , ekki aðeins í dag og á morgun , heldur standa þá vakt árið um kring , “ skrifar hún . Nú er spáð aftakaveðri um land allt . Ég hvet okkur öll til að fara varlega í dag og á morgun og vera ekki á ferðinni að ... Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .